Igrač sredine terena Rijeke Ivan Močinić neće nastupiti na Svjetskom prvenstvu u Brazilu. Močinić je zaradio ozljedu zgloba i već je od Fife zatražena zamjena igrača stoga bi se u Brazilu trebao pojaviti Milan Badelj...

San o nastupu na Svjetskom prvenstvu za Ivana Močinića je gotov. Veznjak Rijeke obnovio je ozljedu skočnog zgloba i vratit će se u Hrvatsku na oporavak.

U stožeru hrvatske reprezentacije morali su donijeti vrlo brzu odluku jer je deadline za promjenu igrača bio vrlo blizu stoga je odlučeno kako će se s popisa brisati Močinić, a na njega staviti Milan Badelj. Očekuje se potvrda Fife, a s obzirom da je riječ o ozljedi koja se ne može tako brzo zaliječiti, to bi trebala biti formalnost.

"Razgovarao sam s Ivanom Močinićem jer on je, nažalost, obnovio svoju ozljedu. Radi se o istom skočnom zglobu, potrebno je oko 2-3 tjedna oporavka i mi jasno moramo gledati interes reprezentacije, ali i momka i njegovog kluba i zato ga moramo poslati doma. Što se Milana Badelja tiče, mi smo poslali Fifi dokumentaciju za ovu ozljedu i ako to Fifa odobri, Badelj će nam se pridružiti", izjavio je izbornik Niko Kovač, a prenosi službena stranica Hrvatskog nogometnog saveza.

Što se tiče Badelja, on je bio na popisu i prošao je pripreme, međutim zbog ozljede koju je zaradio u Bad Tatzmannsdorfu, u posljednjoj skupini otpao je s liste putnika u Brazil.